b'\n_START_ARTICLE_\nBaragas\n_START_PARAGRAPH_\nBaragas, taip pat bragas, biragas \xe2\x80\x93 \xc5\xabkin\xc4\x97s paskirties pastog\xc4\x97, primytivi dar\xc5\xbein\xc4\x97, sur\xc4\x99sta i\xc5\xa1 lengv\xc5\xb3 konstrukcij\xc5\xb3, su kilnojamu stogu, be sien\xc5\xb3. Stogas tvirtinamas ant keturi\xc5\xb3 \xc4\xaf \xc5\xbeem\xc4\x99 \xc4\xafkast\xc5\xb3 vertikali\xc5\xb3 stulp\xc5\xb3. Po pastoge da\xc5\xbeniausiai laikomas \xc5\xa1ienas, \xc5\xa1iaudai, taip pat durp\xc4\x97s ar malkos. Kitu met\xc5\xb3 laiku, kai baragas i\xc5\xa1tu\xc5\xa1t\xc4\x97ja (pavasar\xc4\xaf ir vasar\xc4\x85), jame laikinai padedami \xc5\xabkio padargai, kiti reikmenys. Lietuvoje bragas minimas nuo XVI  a. _NEWLINE_Kilnojamas stogas reikalui esant pakeliamas ar nuleid\xc5\xbeiamas. Stog\xc5\xb3 pasitaiko dvi\xc5\xa1lai\xc4\x8di\xc5\xb3 ar ketur\xc5\xa1lai\xc4\x8di\xc5\xb3 kvadratinio ar sta\xc4\x8diakampio plano pastog\xc4\x97se. Kitur pastatyti daugiakampiai statiniai, kurie laikosi, pvz., ant 6 stulp\xc5\xb3. Stogas fiksuojamas reikiamame auk\xc5\xa1tyje mediniais ar metaliniais kai\xc5\xa1\xc4\x8diais kertiniuose stulpuose padarytose skyl\xc4\x97se. \xc4\xae pastog\xc4\x99 padedant ar i\xc5\xa1imant daugiau pa\xc5\xa1aro, stogo pad\xc4\x97tis pataisoma j\xc4\xaf pakeliant ar nuleid\xc5\xbeiant. Barago stogas gali b\xc5\xabti u\xc5\xbeklotas \xc5\xa1iaud\xc5\xb3 arba malksn\xc5\xb3 danga, saugan\xc4\x8dia nuo krituli\xc5\xb3 poveikio.\n_START_SECTION_\nPaplitimas\n_START_PARAGRAPH_\nPana\xc5\xa1ios pastog\xc4\x97s buvo pla\xc4\x8diai paplitusios \xc5\xa0iaur\xc4\x97s Europoje viduram\xc5\xbei\xc5\xb3 laikais, taip pat aptinkamos Alp\xc4\x97se ir \xc5\xa0iaur\xc4\x97s Amerikoje, ta\xc4\x8diau \xc5\xa1iandien jos yra retos. Baragai buvo naudojami daugelyje Europos \xc5\xa1ali\xc5\xb3 ir kolonijin\xc4\x97s Amerikos dali\xc5\xb3. Vienos anks\xc4\x8diausi\xc5\xb3 pastogi\xc5\xb3 haybarrack minimos Niujorko valstijoje. Ta\xc4\x8diau jos buvo labai paplitusios Nyderlanduose, kur vadinamos hooiberg arba kapberg, be to, \xc5\xa1ienas buvo dedamas ant pakelto pagrindo. \xc5\xa0ios konstrukcijos statiniai Jungtin\xc4\x97je Karalyst\xc4\x97je vadinami \xe2\x80\x9eolandi\xc5\xa1komis pastog\xc4\x97mis\xe2\x80\x9c (Dutch barn ir helm)._NEWLINE_Barag\xc5\xb3 (Br\xc3\xb3g) paplitim\xc4\x85 Lenkijoje akivaizd\xc5\xbeiai byloja jo atvaizdo panaudojimas senos lenk\xc5\xb3 didik\xc5\xb3 gimin\xc4\x97s herbe Leszczyc, keli\xc5\xb3 vals\xc4\x8di\xc5\xb3 herbuose._NEWLINE_Baltarusijoje barag\xc5\xb3 (a\xd0\xb1\xd0\xb0\xd1\x80\xd0\xbe\xd0\xb3) buvo visur, bet daugiausiai buvo aptinkama Vitebsko ir Bresto srityse. Jie statyti ant keturi\xc5\xb3 kuol\xc5\xb3, \xc5\xa1ienas buvo pradedamas d\xc4\x97ti ant paskleist\xc5\xb3 med\xc5\xbeio \xc5\xa1ak\xc5\xb3 pakloto.'